Forsætisráðherrar Norðurlanda og Eystrasaltsríkja á Norðurlandaráðsþinginu í Stokkhólmi . norden.org Norrænu forsætisráðherrarnir vísuðu í dag á bug tillögu um sameinuð Norðurlönd með Margrét Þórhildi II Danadrottningu sem þjóðarleiðtoga . Þetta kom fram á blaðamannafundi forsætisráðherranna í dag á Norðurlandaráðsþingi í Stokkhólmi . „ Tillagan um endurvakningu Kalmarsambandsins kom fram í dag í sænska dagblaðinu Dagens Nyheter í tengslum við Norðurlandaráðsþingið sem haldið er í Stokkhólmi . Tillagan kemur frá sænska sagnfræðingnum Gunnari Wetterberg , “ segir í frétt á vefsíðu Norðurlandaráðs . „ Þessi kunni samfélagsgagnrýnandi telur , að norrænt sambandsríki myndi hafa meiri áhrif á alþjóðavettvangi , þar sem Danmörk , Svíþjóð , Noregur , Finnland og Ísland eru í sameiningu 10. stærsta hagkerfi heims . “ Forsætisráðherrarnir sögðu hins vegar á blaðamannafundi í dag „ að norræna samstarfið í núverandi mynd væri nægilega sterkt , náið og í stakk búið til að mæta framtíðarverkefnum sem hnattvæðingin hefði í för með sér þar á meðal á sviði loftslagsmála , umhverfis - og orkumála . Þar með vísuðu forsætisráðherrarnir tillögunni á bug , en hún hafði þá þegar vakið mikla athygli í norrænum fjölmiðlum . Sænski sagnfræðingurinn segir að Norðurlöndin myndu ekki einvörðungu auka áhrif sín innan ESB , heldur myndi efnahagslegur og menningarlegur ávinningur af stofnun sambandsríkis verða mikill : „ Framtíð Norðurlandanna ætti að verða glæst , ef bara allir taka til hendinni . Íbúar á Norðurlöndunum fimm eru samtals 25 milljónir og verg þjóðarframleiðsla , BNP , árið 2006 var 1.224.601 milljónir dollara . Og markaður fyrir norrænar bókmenntir , sviðslist og tónlist myndi stækka til muna “ , segir Wetterberg . Sænski sagnfræðingurinn vísar meðal annars í " að sænski hrokinn hafi minnkað á undanförnum áratugum " og það sé því raunhæft að hægt verði að sameina Norðurlöndin . “